Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2019/C 114/06)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotluse leiab Euroopa Komisjoni andmebaasist DOOR.

KOONDDOKUMENT

„ECHALOTE D’ANJOU“

ELi nr: PGI-FR-01253-AM01 – 11.9.2018

KPN ( ) KGT ( X )

1. Nimetus(ed)

„Echalote d’Anjou“

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Pesasibul „Echalote d’Anjou“ on üheiduleheline taim, mis kuulub liilialiste sugukonna (Liliacea) laugu (Allium) perekonna hariliku sibula (cepa) liigi aggregatum-rühma.

Tegemist on traditsioonilise (vegetatiivselt paljundatava) pesasibulaga, mille sordiliin on pikk Jersey ning mida turustatakse värskelt.

Pesasibulat „Echalote d’Anjou“ toodetakse tootjate rühma kinnitatud ja ajakohastatud sordiloendisse kuuluvatest sortidest. Uue sordi registreerimine toimub vastavalt menetlusele, mis võimaldab kontrollida samaaegselt nii kõiki tehnilisi kriteeriume (sealhulgas saagikust, paljunemiskiirust, säilivust, kasvatamisviisi, keskkonnaga kohanemise suutlikkust, vastupidavust haigustekitajate suhtes, toitainevajadust, tekitatavate jäätmete kogust, võimalust tootmise mehhaniseerimiseks, saagikoristust, võimalust konveiermeetodi kasutamiseks) kui ka „Echalote d’Anjou“ peamisi omadusi (suurus, kuju, välimus, pikkus, koore värvus, kuivainesisaldus).

Pärast iga muutmist edastatakse lubatud sortide loend tootjatele ning kontrolliasutusele ja pädevatele kontrollivatele ametiasutustele.

Füüsikalised omadused

a) Sibulamugulad peavad olema kõvad ja tihedad, ilma õõnsa või kõva varreta ning peaaegu ilma juurepuhmata. Neil võivad samas olla järgmised väikesed defektid, mis ei või kahjustada toote üldist välimust, kvaliteeti, säilituskõlblikkust ja turustamist: väike kuju ebaühtlus, koore väliskihi praod, mille puhul on samas tagatud viljaliha kaitse.

b) Kuju: pesasibul „Echalote d’Anjou“ on ühtlase, kergelt pikliku kujuga, mugula suurus jääb vahemikku 20–55 mm ning selle kõrguse ja keskmise läbimõõdu (*) suhtarv on üle 1,2. (*) keskmine läbimõõt = (suurim keskläbimõõt + vähim keskläbimõõt)/2.

c) Sibulamugulate koored on õhukesed ja läikivad, nende värvus ulatub heleoranžist helekollaseni ning muutub mugula küpsemise, kuivamise ning turustamiseelse säilitamise kestel üha enam kuldpruuniks.

Keemilised omadused

Mugulate kuivainesisaldus on vähemalt 16 %.

Organoleptilised omadused

„Echalote d’Anjou“ peamised organoleptilised omadused on järgmised: mugulad on puudutamisel kõvad, nende viljaliha on roosakas ja õrna konsistentsiga. Mugulatel on omapärane lõhn, nuusutamisel ja maitsmisel on tunda märkimisväärset kibedust.

Toote turustamine

Pesasibulat „Echalote d’Anjou“ turustatakse kahel kujul:

— värske või poolkuivatatud pesasibul, mida turustatakse hooaja alguses;

— konserveeritud või kuivatatud pesasibul, mida turustatakse ülejäänud aasta jooksul ja mida iseloomustab mugula kuivanud varreots.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Mugulate kasvatamine, koristamine ja kohapealne kuivatamine toimub geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pesasibulate „Echalote d’Anjou“ esmase ladustamise, ettevalmistamise, jagamise, lõpliku suuruse määratlemise ja turustamiseks ettevalmistamise toimingud peavad toimuma geograafilises piirkonnas.

Nimetatud toimingud võimaldavad kontrollida mugulate füüsikalisi, keemilisi ja turunduslikke omadusi ning kaitsta seeläbi toote spetsiifilisi omadusi.

Nende toimingutega seotud tootjate oskusteave võimaldab kohaldada kindlaksmääratud menetlusi, mis hõlmavad käsitsi teostatavaid mugulate ettevalmistuse, jaotamise ja suuruse järgi sorteerimise toiminguid enne toote lõplikku turustamiseks ettevalmistamist. Need toimingud võimaldavad mugulaid optimaalselt ette valmistada, et tagada parimad tingimused toote kuivatamiseks vastavalt turustamise või ekspordi vajadusteks kogu aasta jooksul. Kui kõnealused toimingud teostatakse tootmise geograafilises piirkonnas, on kõnealuse oskusteabe näol tegemist „Echalote d’Anjou“ täiendava kvaliteedi ja iseloomulike omaduste säilitamise tagatisega.

Pesasibulaid „Echalote d’Anjou“ turustatakse aastaringselt individuaalsetes pakendites, mis jätavad kõik või osa tootest nähtavaks, või kaitsekihiga pakendites, mis on mõeldud ühiku kaupa müügiks lõpptarbijale. Need pakendid kaaluvad kuni 20 kg.

3.6. Sellise toote märgistamise erieeskirjad, millele registreeritud nimetus viitab

Kõik pakendid või tarbijale müüdavad üksused peavad olema varustatud järgmise teabega:

— toote registreeritud nimetus ja Euroopa Liidu kaitstud geograafilise tähise logo samas nägemisväljas;

— kaubanduslik kategooria;

— sertifitseerimisasutus.

4. Geograafilise piirkonna täpne määratlus

Geograafiline piirkond hõlmab Maine-et Loire’i (49) departemangu järgmiste kommuunide territooriumi:

Allonnes, Artannes-sur-Thouet, Beaufort-en-Anjou, Blaison-Saint-Sulpice, Blou, Bois d’Anjou (Les), Brain-sur-Allonnes, Brézé, Brissac-Loire-Aubance (delegeeritud kommuunide Alleuds (Les), Charcé-Saint-Ellier-sur-Aubance, Chemellier, Coutures, Saint-Rémy-la-Varenne, Saint-Saturnin-sur-Loire, Saulgé-l’Hôpital endine territoorium), Chacé, Cornillé-les-Caves, Dénezé-sous-Doué, Distré, Doué-en-Anjou (delegeeritud kommuuni Meigné endine territoorium), Epieds, Fontevraud-l’Abbaye, Gennes-Val-de-Loire, Jarzé-Villages (delegeeritud kommuunide Chaumont d’Anjou, Jarzé et Lué-en-Baugeois endine territoorium), Loire-Authion, Longué-Jumelles, Louresse-Rochemenier, Mazé-Milon, Ménitré (La), Montsoreau, Neuillé, Parnay, Rosiers-sur-Loire (Les), Rou-Marson, Saint-Clément-des-Levées, Saint-Cyr-en-Bourg, Saint-Martin-de-la-Place, Saint-Philbert-du-Peuple, Sarrigné, Saumur, Sermaise, Souzay-Champigny, Tuffalun, Turquant, Ulmes (Les), Varennes-sur-Loire, Varrains, Vernantes, Verrie, Villebernier, Vivy.

5. Seos geograafilise piirkonnaga

Kaitstud geograafilise tähisega „Echalote d’Anjou“ pesasibula omadused tulenevad looduslikest ja inimteguritest, mis annavad tootele selle korrapärase ja pikliku kuju, teravate nootidega organoleptilise profiili ja säilivuse. Need erijooned on aidanud kaasa pesasibula „Echalote d’Anjou“ maine arengule ka piiriüleselt.

„Echalote d’Anjou“ geograafiline piirkond asub Pariisi nõo välisperimeetril, seda läbib lääne pool Loire’i org, kus domineerivad settealad ja savi-lubjakivi ladestused. Mullastik on suhteliselt kerge ja peene teralisusega, maapind sisaldab rohkesti vett.

Anjou kliima on ookeaniline. Kliima määratlemiseks kasutatakse sageli väljendit „Angersi piirkonna mahe kliima“. Seda iseloomustavad mõõdukad temperatuurid, väike aastaringne temperatuuride kõikuvus (ligikaudu 15 °C), ühtlane ja mõõdukas sademete hulk (ligikaudu 650 mm) ja nõrgad tuuled. 1842. aasta Maine-et-Loire’i taimekasvatuse statistika kogumikus („Statistique horticole du Maine-et-Loire“) toodud komisjoni aruandes on nimetatud pesasibulate kasvatamist departemangus.

1962. aastal Mazé piirkonna tootjad ühinesid ja töötasid järk-järgult välja Jersey tüüpi pesasibulate tootmise.

Alates aastatest 1975–1980 tegi pesasibulate tootmine suure arenguhüppe. Sel ajajärgul kujunes välja Anjou piirkonna pesasibulate tootmisettevõtte põhitüüp, mida iseloomustab suhteliselt suur maaüksus, mis võimaldab kasvatada pesasibulat keskmiselt 3–4 hektari suurusel maa-alal ning mida täiendavad teised monokultuurid.

Tänapäeval kasutatavad kasvatusmeetodid põhinevad traditsioonilistel kasvatusharjumustel ja -meetoditel, mida iseloomustab märkimisväärses ulatuses käsitöö kasutamine järgmiste toimingute puhul: kasutatavate sortide valik ja taimede paljundamine (süstemaatiline termoteraapiline niisutamine), kultuuride külvikorrad, kasvupindade multšimine, käsitsi istutamine ja saagikoristus, kuivatamine põllul või vaheladudes, pesasibulate partiide moodustamine, jaotamine (visuaalne kontroll) ja turustamiseelne suuruse järgi sorteerimine, mis võimaldab turustada kvaliteetset toodet peaaegu kogu aasta jooksul enne järgmist saaki.

Pesasibula „Echalote d’Anjou“ peamised iseloomulikud tunnused on järgmised:

— poolpikast kujust pikem ja peenem kuju, mida kliendid ja tarbijad kõige enam eelistavad; terve mugula värvus varieerub oranžikast hele- või kahvatukollaseni;

— keemilised omadused: suur kuivainesisaldus, mis peab olema vähemalt 16 %;

— organoleptiline profiil: puudutamisel tihke, roosaka ja õrna konsistentsiga viljaliha, mugulatel on omapärane lõhn, nuusutamisel ja maitsmisel on tunda märkimisväärset kibedust, mis eristab toodet teistes piirkondades kasvatatavatest pesasibulatest ning annab tootele täiendavaid kulinaarseid lisaväärtusi.

— säilivus: koristamisel täiesti valminud mugulaid on soodsates tingimustes võimalik säilitada mitme kuu jooksul, seejuures jäävad mugulad kõvaks ning nende kaalu vähenemine on minimaalne;

— ühtlane koostis: vegetatiivselt paljundatud mugulad on geneetiliselt täiesti identsed, mida ei ole võimalik saavutada sugulisel teel paljundatud taimede puhul (seemnete abil paljundatud pesasibulad).

Kõnealuse pesasibula morfoloogia, tekstuur ja värvus erinevad teistes piirkondades kasvatatavate pesasibulate omadest. „Echalote d’Anjou“ on omandanud hea maine, mis ulatub märkimisväärselt kaugemale tema tootmispiirkonnast ja mida tunnustatakse ka väljaspool Prantsusmaad.

Geograafilise piirkonna määratlus põhineb looduslike tegurite ja inimtegurite koosmõjul, mis määravad „Echalote d’Anjou“ omadused (piklik kuju, suur kuivainesisaldus, organoleptiline profiil, hea säilivus ja ühtlased omadused) ning mis võimaldavad seda toodet eristada teistest pesasibulatest.

Peeneteraline ja ühtlane mullastik võimaldab pesasibulatel kergesti, sügavalt ja õigeaegselt juurduda ning tagab iseloomulikult ühtlase suuruse ja kujuga mugulate nõuetekohase arengu.

Vee hea kättesaadavus geograafilises piirkonnas tagab taime hea veega varustatuse, sademete mõnevõrra suurem hulk maikuus langeb hästi kokku „Echalote d’Anjou“ vajadustega mugulate moodustumise perioodil.

Angersi piirkonna mahe kliima vastab „Echalote d’Anjou“ temperatuurivajadustele ning võimaldab vältida füsioloogilisi põletuskahjustusi, mis võiksid mõjutada toote organoleptilisi omadusi.

„Echalote d’Anjou“ omadused pärinevad lisaks ka tootjate oskusteabel põhinevatest vanadest kohalikest kasvatustraditsioonidest, mis ulatuvad XIX sajandisse ning mis ühtlustusid ja arenesid järk-järgult alates 1960. aastatest.

Spetsialiseeritud põllumajandusettevõtetes on pööratud suurt tähelepanu sortide ja taimede valikule ning sellega seotud tehnilisele järelevalvele. Istutamiseelne termoteraapiline niisutamine võimaldab kaitsta mugulaid võimalike pinnaseparasiitide kahjustuste eest.

Pärast kasvupinnase hoolikat ettevalmistust istutatakse pesasibulad käsitsi, mis võimaldab kohandada istutussügavust „Echalote d’Anjou“ vajadustele kõige sobivamaks. Saagi käsitsi koristamine võimaldab kõige paremini ära kasutada tootjate oskusteavet mugulate õige küpsusastme määratlemisel.

Mugulate loomulik kuivatamine kasvatuskohal võimaldab saavutada kõrge kuivainesisalduse ja kontsentreerida „Echalote d’Anjou“ lõhna- ja maitseomadused, andes neile iseloomuliku kibeda varjundi.

Pesasibul „Echalote d’Anjou“ on saavutanud üleriigilise maine, mis on nüüdseks levinud ka väljapoole Prantsusmaad. Tänapäeval turustatakse pesasibulat „Echalote d’Anjou“ ligi 40 % ulatuses teatavates Põhja-Euroopa riikides ning seda eksporditakse Ameerika Ühendriikidesse, Kanadasse ja Kagu-Aasia riikidesse.

Hulgiturustamisele orienteeritud pesasibulal „Echalote d’Anjou“ on laialdane klientuur, kes hindab seda toodet kõrgelt eeskätt ühtlase ja kõrge kvaliteedi tõttu. Toote populaarsust laia tarbijaskonna seas aitavad samuti hoida ja suurendada mitmed populaarsed üritused, nagu Echalote d’Anjou sõprade vennaskonna Chemelliersis korraldatav suur pesasibulapidu (Grande fête de l’Echalote).

Viide spetsifikaadi avaldamisele

(viitemääruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-e6b6e010-dc41-48c8-99e1-3080eb6d5cf2

(1) ELT L 179, 19.6.2014, lk 17.